b'\n_START_ARTICLE_\nInvazia divin\xc4\x83\n_START_SECTION_\nScrierea\n_START_PARAGRAPH_\nCartea se dore\xc8\x99te o continuare a c\xc4\x83r\xc8\x9bii VALIS, de\xc8\x99i nu are personaje sau elemente ale ac\xc8\x9biunii comune cu aceasta. Invazia divin\xc4\x83 a fost conceput\xc4\x83 imediat dup\xc4\x83 terminarea celeilalte c\xc4\x83r\xc8\x9bi, titlul de lucru fiind VALIS rec\xc3\xa2\xc8\x99tigat. Dick nu a \xc3\xaenceput lucrul efectiv la roman dec\xc3\xa2t \xc3\xaen luna martie a anului 1980 (la peste un an de la terminarea lui VALIS, \xc3\xaen noiembrie 1978), termin\xc3\xa2ndu-l \xc3\xaen mai pu\xc8\x9bin de o lun\xc4\x83.\n_START_SECTION_\nIntriga\n_START_PARAGRAPH_\nDup\xc4\x83 un accident fatal pe P\xc4\x83m\xc3\xa2nt, Herb Asher este l\xc4\x83sat \xc3\xaentr-o stare de suspendare a vie\xc8\x9bii prin frig, a\xc8\x99tept\xc3\xa2nd un transplant de splin\xc4\x83. Mort din punct de vedere clinic, el experimenteaz\xc4\x83 visul lucid \xc8\x99i retr\xc4\x83ie\xc8\x99te ultimii \xc8\x99ase ani ai vie\xc8\x9bii sale._NEWLINE_\xc3\x8en trecut, Herb a tr\xc4\x83it \xc3\xaentr-un dom izolat de pe o planet\xc4\x83 \xc3\xaendep\xc4\x83rtat\xc4\x83 din sistemul solar CY30-CY30B. Yah, o divinitate local\xc4\x83 exilat\xc4\x83 de pe P\xc4\x83m\xc3\xa2nt, \xc3\xaei apare \xc3\xaentr-o viziune ca o flac\xc4\x83r\xc4\x83, oblig\xc3\xa2ndu-l s\xc4\x83 ia leg\xc4\x83tura cu o vecin\xc4\x83 bolnav\xc4\x83, Rybys Rommey, aflat\xc4\x83 \xc3\xaen faza terminal\xc4\x83 a sclerozei multiple \xc8\x99i \xc3\xaens\xc4\x83rcinat\xc4\x83 cu copilul lui Yah._NEWLINE_Cu ajutorul sufletului nemuritor al Sf\xc3\xa2ntului Ilie, care ia forma unui cer\xc8\x99etor nomad pe nume Elias Tate, Herb accept\xc4\x83 s\xc4\x83 devin\xc4\x83 so\xc8\x9bul lui Rybys \xc8\x99i tat\xc4\x83l legal al nen\xc4\x83scutului "salvator". \xc3\x8empreun\xc4\x83, ei pun la cale readucerea pe P\xc4\x83m\xc3\xa2nt a femeii \xc3\xaens\xc4\x83rcinate \xc3\xaen \xc8\x99ase luni, sub pretextul g\xc4\x83sirii unui remediu pentru boala ei \xc3\xaentr-un spital. Dup\xc4\x83 na\xc8\x99terea sub form\xc4\x83 uman\xc4\x83, Yah pl\xc4\x83nuie\xc8\x99te s\xc4\x83 \xc3\xael \xc3\xaenfrunte pe \xc3\xaengerul dec\xc4\x83zut Belial, care a condus P\xc4\x83m\xc3\xa2ntul timp de 2000 de ani, de la c\xc4\x83derea Masadei, petrecut\xc4\x83 \xc3\xaen primul secol. Dar puterile lui Yah sunt limitate de domina\xc8\x9bia lui Belilal asupra P\xc4\x83m\xc3\xa2ntului, iar cei patru trebuie s\xc4\x83 \xc3\xae\xc8\x99i ia m\xc4\x83suri suplimentare de precau\xc8\x9bie pentru a evita depistarea lor de c\xc4\x83tre for\xc8\x9bele \xc3\xaentunericului._NEWLINE_Lucrurile nu merg conform planului. "Eminen\xc8\x9ba Cenu\xc8\x99ie", Sistemul de Inteligen\xc8\x9b\xc4\x83 Artificial\xc4\x83 al P\xc4\x83m\xc3\xa2ntului, avertizeaz\xc4\x83 autorit\xc4\x83\xc8\x9bile ecleziastice ale Bisericii Cre\xc8\x99tine-Islamice \xc8\x99i pe \xc3\x8emputernicitul Suprem despre "invazia" divin\xc4\x83, care iau m\xc4\x83suri. Astfel au loc o serie de tentative e\xc8\x99uate de a distruge copilul nen\xc4\x83scut, toate dejucate de Sf\xc3\xa2ntul Ilie \xc8\x99i de Yah. Dup\xc4\x83 revenirea cu succes pe P\xc4\x83m\xc3\xa2nt \xc8\x99i evitarea unui avort for\xc8\x9bat, Rybys \xc8\x99i Herb sunt implica\xc8\x9bi \xc3\xaentr-un accident, probabil datorit\xc4\x83 ma\xc8\x99ina\xc8\x9biunilor lui Belial. Rybys moare din cauza r\xc4\x83nilor, iar fiul ei, Emmanuel (Yah \xc3\xaen forma uman\xc4\x83), sufer\xc4\x83 o deteriorare a creierului datorit\xc4\x83 traumei, dar supravie\xc8\x9buie\xc8\x99te. Herb este grav r\xc4\x83nit \xc8\x99i pus \xc3\xaen stare de conservare prin frig, a\xc8\x99tept\xc3\xa2nd un transplant de splin\xc4\x83, iar pruncul Emmanuel este pus \xc3\xaentr-un  uter artificial, de unde este scos de Elias Tate \xc3\xaenainte ca biserica s\xc4\x83 \xc3\xael omoare._NEWLINE_Dup\xc4\x83 \xc8\x99ase ani, adus \xc3\xaentr-o \xc8\x99coal\xc4\x83 pentru copii speciali, Emmanuel o \xc3\xaent\xc3\xa2lne\xc8\x99te pe Zina, o fat\xc4\x83 care pare a poseda \xc8\x99i ea talente \xc8\x99i abilit\xc4\x83\xc8\x9bi similare, care \xc3\xaei va fi b\xc4\x83iatului un profesor surogat. Timp de patru ani, Zina \xc3\xael ajut\xc4\x83 pe Emmanuel s\xc4\x83-\xc8\x99i redob\xc3\xa2ndeasc\xc4\x83 memoria (afectarea creierului dusese la amnezie) \xc8\x99i \xc3\xaei afl\xc4\x83 identitatea adev\xc4\x83rat\xc4\x83: Yah, creatorul universului._NEWLINE_C\xc3\xa2nd Emmanuel e preg\xc4\x83tit, Zina \xc3\xaei arat\xc4\x83 propriul ei univers paralel: o lume pacifist\xc4\x83, \xc3\xaen care religia organizat\xc4\x83 are pu\xc8\x9bin\xc4\x83 influen\xc8\x9b\xc4\x83, Rybys Rommey \xc3\xaenc\xc4\x83 tr\xc4\x83ie\xc8\x99te \xc8\x99i e m\xc4\x83ritat\xc4\x83 cu Herb Asher, iar Belial e doar un pui de capr\xc4\x83 care tr\xc4\x83ie\xc8\x99te \xc3\xaentr-o cu\xc8\x99c\xc4\x83 de la gr\xc4\x83dina zoologic\xc4\x83._NEWLINE_\xc3\x8entr-un act de bun\xc4\x83tate, Zina \xc8\x99i Emmanuel elibereaz\xc4\x83 creatura-capr\xc4\x83, uit\xc3\xa2nd pentru o clip\xc4\x83 c\xc4\x83 ea este chiar Belial. Creatura fuge \xc8\x99i \xc3\xael g\xc4\x83se\xc8\x99te pe Herb Asher, cu ajutorul c\xc4\x83ruia caut\xc4\x83 s\xc4\x83 redob\xc3\xa2ndeasc\xc4\x83 controlul asupra lumii, posed\xc3\xa2ndu-l. \xc3\x8en cele din urm\xc4\x83, Herb este salvat de Linda Fox, o t\xc3\xa2n\xc4\x83r\xc4\x83 c\xc3\xa2nt\xc4\x83rea\xc8\x9b\xc4\x83 de care este \xc3\xaendr\xc4\x83gostit \xc8\x99i care se dovede\xc8\x99te a fi Ajut\xc4\x83torul lui personal; ea se \xc3\xaent\xc3\xa2lne\xc8\x99te cu creatura-capr\xc4\x83 pe care o ucide, \xc3\xaenving\xc3\xa2ndu-l pe Belial. Herb \xc3\xaen\xc8\x9belege c\xc4\x83 aceast\xc4\x83 \xc3\xaent\xc3\xa2lnire se petrece continuu peste tot \xc3\xaen lume, alegerea f\xc4\x83cut\xc4\x83 de fiecare \xc3\xaentre Belial \xc8\x99i Ajut\xc4\x83tor stabilind salvarea respectivei persoane.'